b'\n_START_ARTICLE_\nVladimir Kralj\n_START_SECTION_\n\xc5\xbdivljenje in delo\n_START_PARAGRAPH_\nPo \xc5\xa1tudiju slavistike in germanistike v Ljubljani in na Dunaju je leta 1925 na ljubljanski univerzi doktoriral s tezo Simon Jenko: \xc5\xa0tudija o njegovi pesni\xc5\xa1ki individualnosti. Med dramatur\xc5\xa1kim izpopolnjevanjem med letoma 1926 in 1927 je v Pragi s Cirilom Debevcem urejal literarno revijo Razgled. Od leta 1928 in do vojne je u\xc4\x8diteljeval na realni gimnaziji in trgovski akademiji v Mariboru. Med vojno je \xc5\xbeivel v izgnanstvu v Ljubljani, kjer je bil zaradi sodelovanja z OF ve\xc4\x8dkrat zaprt in leta 1944 odpeljan v tabori\xc5\xa1\xc4\x8de v Dachau. Po vojni je \xc5\xa1e naprej u\xc4\x8diteljeval na ljubljanski trgovski akademiji, bil pa je tudi referent za ni\xc5\xbeje in srednje \xc5\xa1olstvo in vi\xc5\xa1ji bibliotekar v Skup\xc5\xa1\xc4\x8dini LRS. V letu 1950 je postal profesor za teoreti\xc4\x8dno dramaturgijo na Akademiji za igralsko umetnost (danes AGRFT) v Ljubljani, kjer je dramaturgijo utemeljil kot posebno disciplino v okviru visoko\xc5\xa1olskega gledali\xc5\xa1kega \xc5\xa1tudija. V letih 1950 do 1952 ter 1961 do 1964 je bil rektor na Akademije. Med letoma 1931 in 1932 je v Jutru objavljal kritike predstav mariborskega gledali\xc5\xa1\xc4\x8da, kot tudi v Slovencu od leta 1935 do 1939. Gledali\xc5\xa1ke in literarne kritike je objavljal tudi v Piramidi (1936) in v Obzorjih, ki jih je obenem od leta 1938 in do vojne tudi urejal. Po vojni je sodeloval \xc5\xa1e z Novim svetom, Na\xc5\xa1o sodobnostjo, Sodobnostjo, Novimi obzorji, Na\xc5\xa1imi razgledi._NEWLINE_Njegove gledali\xc5\xa1ke ocene so se oblikovale v prave dramatur\xc5\xa1ke \xc5\xa1tudije. Osredoto\xc4\x8dal se je predvsem na formalno-estetska vpra\xc5\xa1anja, idejno analizo in deskripcijo dramatur\xc5\xa1ke problematike. Dovzeten je bil tudi za analizo dramatur\xc5\xa1kih novosti. Analiziral je moderne in avantgardne pojave v sodobni evropski in ameri\xc5\xa1ki dramatiki. Ve\xc4\x8dina kriti\xc4\x8dnih \xc4\x8dlankov in \xc5\xa1tudij o nekaterih pomembnih dramah, od anti\xc4\x8dne tragedije do evropske avantgarde ter o slovenski dramatiki, je zbrana v knjigi Pogledi na dramo, kjer se je deloma oprl na Heglovo estetiko. Njegova predavanja in rezultati teoretskih raziskovanj na Akademiji so strnjeni v Dramatur\xc5\xa1kem vademekumu, prvi sistematizirani dramski teoriji na Slovenskem. Ukvarjal se je tudi s kritiko slovenskega filma._NEWLINE_V njegovem opusu najbolj izstopa zbirka novel Mo\xc5\xbe, ki je strigel z u\xc5\xa1esi, v katerih na zelo objektiven, neprizanesljiv in dokumentaren na\xc4\x8din opi\xc5\xa1e svoje izku\xc5\xa1nje iz koncentracijskega tabori\xc5\xa1\xc4\x8da Dachau. Kralj je tudi prevajal, in sicer ve\xc4\x8d pripovednih knjig iz nem\xc5\xa1kega, srbskega in hrva\xc5\xa1kega jezika. Ve\xc4\x8dkrat pa je iz\xc5\xa1el njegov prevod izbora pravljic Tiso\xc4\x8d in ena no\xc4\x8d. Vladimir Kralj je o\xc4\x8de Lada Kralja.'